સેપ્ટ દ્વારા ર૦૧૧થી ર૦૧૬ દરમ્યાન શહેરના હેરિટેજ મકાનોનાં કરાયેલા સર્વે મુજબ અમદાવાદના કોટ વિસ્તારમાં ફક્ત રર૩૬ ઐતિહાસિક મકાન છે. જે પૈકી એક પણ પ્રથમ શ્રેણીનું એટલે કે બેનમુન કલા કારીગરીનું શેષ બચ્યું નથી ! કોટ વિસ્તારની પોળ સંસ્કૃતિ ઝડપભેર ભુંસાતી ગઇ તેનાં મુખ્ય કારણ પૈકી ખુદ ભાજપ અને કોંગ્રેસના કેટલાક પ્રજાના પ્રતિનિધિઓ એટલે કે ધારાસભ્યો અને કોર્પોરેટરોની જે તે વિસ્તારના બિલ્ડર માફિયા સાથેની મિલી ભગત છે. આવા કહેવાતા પ્રજાના પ્રતિનિધિઓ જ પોળની સંસ્કૃતિને ભૂંસી રહ્યા હોઇ બિલ્ડર માફિયાઓના ગેરકાયદે બાંધકામોને છડેચોક પ્રોત્સાહન આપી રહ્યા છે. અમુક પ્રજાના પ્રતિનિધિઓ તો કોટ વિસ્તારના કોમર્શિયાલાઇઝેશનમાં સીધે સીધા સંડોવાયા છે. આ લેભાગુ ધારાસભ્યો કે કોર્પોરેટરોની બિલ્ડર માફિયાઓની સ્કીમમાં રીતસરની ભાગીદારીની સાથે સાથે પોતાની માર્કેટ કે હોટલ ધમધમે છે.